钦定古今图书集成/方舆汇编/职方典/第1183卷 > 《石鼓寺记》前人
## 钦定古今图书集成/方舆汇编/职方典/第1183卷 > 《石鼓寺记》前人

圻之诸生中有孔生者向余称说：“石鼓寺在羊子㙩
前江后湖，延袤唐帽诸山，又与凤凰山右接，紫翠相
映非一状。浮玉矶、文昌阁点缀江心，与寺低昂，居然
胜境。寺基坐丑，向未形家以为据。圻之巽方钟梵中
便有郁葱气。名以石鼓者，父老传以中有石鼓，暗记
模索不可得。自宋咸宁中即建，至明天顺间，僧永启”
募缮，已而久颓。今庄严之者，则圻之缙绅李、岳二翁
为檀施劝缘首也。李先生向余称说云：“前人建寺有
深意，圻之向在丑未方，寺之向亦在丑未方，其星为
贪狼，贪狼属木，《志》言众木成林，于兹肖之。”先是吴兵
使建文昌阁于矶上，而阁之向又为丙壬，圻为艮以
纳丙，其应属文明之盛，固西方德福第一义也。先生
之指，较孔生加肻綮，余以故知石鼓寺之状，石鼓暗
记，其义涉元。余则欲与李、岳二先生及孔丘诸生以
暗记兹寺焉。自古迄今，暗记其劫。因圮为新，暗记其
施。以佛域关福力，尤暗记其应。盖佛之庄严像法耳。
石鼓寺不取元漠之号，第以石鼓为名，又像法耳。道
之朗而无不存，崸而无存，则石鼓原有暗记之妙，妙
法即像法寓焉。余以仲夏六日濒大江而设祭，时方
多雨，江流涨天。乘一苇，登矶阁，顾眺寺宇，掩映茂林，
若隐若见。涉流而上岸，一睹其门殿僧寮，望洋而止。
目极绀缥之观，心识文明之瑞。冥契默思，畴非暗记
者耶？孔生谓余可赋矶，李岳二先生谓余可记寺。余
不能文，而若以文属余，暗而记之，安用文之。因思韩
昌黎之在潮日与大颠谈佛；柳子厚在柳州，绝想仕
进，日探浯溪之胜；苏长公之在儋，日与黎生来往商
确文章。今余观察于圻，幸非三公谪居，即其文万不
及一，而沉迹颇相似。李岳二先生乃大颠，不敢望江
流。乃浯溪不足观，即孔生与黎生又过之。然则
余不及三公远甚，而所遇者三公实不及也。触心目
以暗记之，即石鼓为榔铭耶？为钴𬭁潭记耶？为“雪拥
云横”之句耶？即不能为三公文，而暗有所会，固不在
多。又读李先生《参禅语》，热心一片，顿为清凉，与所云
“口头禅、门外汉”者相远，殆无由比似矣。即谆谆命余
记寺之诸胜迹，竟不与《石鼓暗记》之义，而相解于无
可解也。是为记，而赋亦别就。